b'\n_START_ARTICLE_\nDarinka Bajec\n_START_SECTION_\n\xc5\xbdivljenje in delo\n_START_PARAGRAPH_\nRodila se je v kme\xc4\x8dki dru\xc5\xbeini. Osnovno \xc5\xa1olo je v letih 1931\xe2\x88\x921936 obiskovala v Skriljah, Blanci in Sevnici. Na gimnazijo se vpisala v Mariboru (1936) in jo kon\xc4\x8dala v Ljubljani (1944). Od leta 1948 do 1952 se je \xc5\xa1olala na \xc5\xa1oli za umetno obrt v Ljubljani nato pa v Beogradu, kjer je diplomirala na Akademiji za uporabno umetnost (1956). Leta 1957 je postala \xc4\x8dlanica Dru\xc5\xa1tva uporabnih umetnikov Srbije in skupaj z drugimi \xc4\x8dlani razstavljala svoje eksponate iz keramike na razstavah v Beogradu in Novem Sadu. Strokovno se je izpopolnjevala v Stuttgartu (1957/1958), Parizu (1959/1960) in kasneje \xc5\xa1e v \xc5\xa0vici in na Nizozemskem. Kot restavratorka je delala v Mestnem muzeju Ljubljana in 1961 postala \xc4\x8dlanica Dru\xc5\xa1tva likovnih oblikovalcev Slovenije, v Psihiatri\xc4\x8dni bolni\xc5\xa1nici Begunje je vpeljala dva nova oddelka za delavno terapijo (keramika in mozaik). Kot \xc4\x8dlanica Dru\xc5\xa1tva oblikovalcev je razstavljala v \xc5\xbdenevi, Istanbulu, Indiji, Rusiji in Kanadi, samostojno pa v Parizu, Kranju, Bledu in Radovljici. Poleg keramike je po na\xc4\x8drtih Ivana Vurnika izdelovala mozaike. Leta 1973 je postala \xc4\x8dlanica Akademije Tommaso Capanella. Med drugim so njeni izdelki na cerkvenih pro\xc4\x8deljih v Cerkljah in na Brezjah. Izdelala je mozaike za nagrobnike na ljubljanskih \xc5\xbdalah, Repnjah, Radovljici in Begunjah. Za \xc5\xa1kofijsko kapelo v Kopru je napravila Kri\xc5\xbeev pot v reliefu iz \xc5\xbegane gline.'